ໃນວັນທີ 4 ພຶດສະພາ 2022 ຄະນະໂຄສະນາອົບຮົມແຂວງຈັດພິທີມອບຮັບໃບຢັ້ງຢືນໜ່ວຍພັກປອດໃສ, ເຂັ້ມແຂງ, ໜັກແໜ້ນ ຂຶ້ນທີ່ຫ້ອງປະຊຸມຊັ້ນສອງຫ້ອງວ່າການແຂວງ.
ໂດຍເປັນປະທານຂອງ ສະຫາຍ ສົມພົງ ວັນໄພທອງ ເລຂາໜ່ວຍພັກ, ຫົວໜ້າຄະນະໂຄສະນາອົບຮົມແຂວງ ມີບັນດາສະຫາຍຕາງໜ້າຄະນະພັກຮາກຖານອ້ອມຂ້າງ ແລະ ສະມາຊິກພັກສົມບູນ ແລະ ສຳຮອງພາຍໃນຄະນະໂຄສະນາອົບຮົມແຂວງເຂົ້າຮ່ວມ.
ໃນວາລະດັ່ງກ່າວສະຫາຍ ບຸນເລິງ ເລີດບຸນຊູ ຮອງເລຂາໜ່ວຍພັກ, ຮອງຫົວໜ້າຄະນະໂຄສະນາອົບຮົມແຂວງໄດ້ຜ່ານບົດສະຫຼຸບຕີລາຄາການກໍ່ສ້າງໜ່ວຍພັກປອດໃສ, ເຂັ້ມແຂງ, ໜັກແໜ້ນ ປະຈຳປີ 2021 ແລະ ທິດທາງແຜນການ ປະຈຳປີ 2022 ໂດຍໄດ້ຍົກໃຫ້ເຫັນຜົນສໍາເລັດທີ່ພົ້ນເດັ່ນໃນແຕ່ລະດ້ານ ເປັນຕົ້ນແມ່ນຕີລາຄາການນຳພາດ້ານການເມືອງ, ຕີລາຄາການນຳພາດ້ານແນວຄິດ; ການນຳພາດ້ານການຈັດຕັ້ງ, ຕີລາຄາດ້ານແບບແຜນການນຳພາ ແລະ ຕີລາຄາການນຳພາປະຕີບັດໜ້າທີ່ການເມືອງ; ພ້ອມນັ້ນຍັງໄດ້ຕີລາຄາໃຫ້ເຫັນການເຄື່ອນໄຫວວຽກງານດ້ານວິຊາສະເພາະແຕ່ລະວຽກງານຂອງຂະແໜງ ພາຍໃນອົງການຈັດຕັ້ງຂອງຕົນ ຊຶ່ງຍົກໃຫ້ເຫັນເຖິງດ້ານດີ, ດ້ານອ່ອນ, ຂໍ້ຄົງຄ້າງ, ບົດຮຽນທີ່ຖອດຖອນໄດ້ ແລະ ທິດທາງແຜນການໃນຕໍ່ໜ້າທີ່ໄດ້ກໍານົດຄາດໝາຍສູ້ຊົນໃນແດ່ລະດ້ານລວມເຖິງມາດຕະການໃນການຈັດຕັ້ງປະຕິບັດ, ພ້ອມດຽວກັນນັ້ນກໍໄດ້ຜ່ານມະຕິຕົກລົງຂອງຄະນະປະຈໍາພັກແຂວງ ວ່າດ້ວຍການຮັບຮອງເອົາໜ່ວຍພັກຄະນະໂຄສະນາອົບຮົມແຂວງຄຳມ່ວນ ເປັນໜ່ວຍພັກປອດໃສ, ເຂັ້ມແຂງ, ໜັກແໜ້ນ ປະຈຳປີ 2021 ໂດຍ ສະຫາຍ ອິນປັນ ແກ້ວມະນີ ຮອງຫົວໜ້າຄະນະຈັດຕັ້ງແຂວງ ແລະ ເປັນກຽດມອບໃບຢັ້ງຢືນໂດຍ ສະຫາຍ ສົມພົງ ວັນໄພທອງ ຄະນະກຳມະການປະຈຳພັກແຂວງ, ຫົວໜ້າຄະນະໂຄສະນາອົບຮົມແຂວງໃຫ້ກຽດຮັບໂດຍ ສະຫາຍ ບຸນເລິງ ເລີດບຸນຊູ ຮອງເລຂາໜ່ວຍພັກ, ຮອງຫົວໜ້າຄະນະໂຄສະນາອົບຮົມແຂວງ, ໃນຕອນທ້າຍພິທີ ສະຫາຍ ສົມພົງ ວັນໄພທອງ ກໍໄດ້ມີຄຳເຫັນຊີ້ນຳໃຫ້ຄະນະພັກຕະຫຼອດເຖິງສະມາຊິກພັກ ທຸກສະຫາຍຕ້ອງເພີ້ມທະວີການສຶກສາອົບຮົມການເມືອງ-ແນວຄິດ ໃຫ້ມີຄວາມຮັບຮູ້ ແລະ ເຂົ້າໃຈຕໍ່ແນວທາງນະໂຍບາຍ, ມະຕິ, ຄຳສັ່ງຂອງພັກ, ສ້າງໃຫ້ໄດ້ແນວຄິດ, ຄຸນສົມບັດ, ສິນທຳປະຕິວັດ, ມີຫຼັກໝັ້ນການເມືອງໜັກແໜ້ນ, ຍົກສູງພາລະບົດບາດການນຳພາ-ຊີ້ນຳຂອງພັກ, ເສີມຂະຫຍາຍຜົນສຳເລັດ ແລະ ບົດຮຽນອັນດີີສຶບຕໍ່ສ້າງໜ່ວຍພັກປອດໃສເຂັ້ມແຂງ, ໜັກແໜ້ນ, ຕິດພັນກັບການຍູ້ແຮງຄວາມຕັ້ງໜ້າໃນຂະບວນການແຂ່ງຂັນຍ້ອງຍໍພາຍໃຕ້ຄຳຂວັນ “ຮັກຊາດ ແລະ ພັດທະນາ” ໂດຍຖືເອົາການຍາດແຍ່ງແຂ່ງຂັນກັນຈັດຕັ້ງປະຕິບັດໃຫ້ບັນລຸໝາກຜົນສຳເລັດ.
ໃນເວລາຕໍ່ມາຄະນະໂຄສະນາອົບຮົມແຂວງ ກໍໄດ້ຈັດພິທີຮັບເອົາມະຫາຊົນຜູ້ກ້າວໜ້າເຂົ້າເປັນສະມາຊິກພັກສຳຮອງ ໂດຍອິງຕາມມະຕິຕົກລົງ ຂອງຄະນະປະຈຳພັກແຂວງຄຳມ່ວນວ່າດ້ວຍການອະນຸມັດຮັບເອົາມະຫາຊົນຜູ້ກ້າວໜ້າສອງສະຫາຍເຂົ້າເປັນສະມາຊິກພັກສຳຮອງຂອງພັກປະຊາຊົນປະຕິວັດລາວ ເປັນກຽດມອບໂດຍ ສະຫາຍ ສົມພົງວັນໄພທອງ ເລຂາໜ່ວຍພັກ, ຫົວໜ້າຄະນະໂຄສະນາອົບຮົມແຂວງ.